
IZDANO MEĐU IZVANREDNIM JERONIMSKIM 
ČLANSKIM KNJIGAMA ZA GODINU GOSPODNJU 1936. 


TISKARA NARODNE PROSVJETE, ZAGREB, TRENKOVA UL. I 


MAJKA BOŽJA BISTRIČKA 


Biskup Martin Borković sjedi u svom gradu, 
Bijeli mraz mu pao već na kosu i bradu. 
Grimiz zlatnog sutona spušta se pred mrakom, 
Starog zvona divni zvuk prosuo se zrakom, 
Kleknuo je, sklopio ruke svoje stare, 

U zanosnoj molitvi lica mu se žare, 

Ko da rajske izvore sluša, kako pljušte, 
Anđeoska krioca kako kraj njeg šušte, . 

Ko da rosa biserna kosom mu rominja, 

Kano da ga ručica gladi materinja! 

Šapće: Zdravo, Marijo! Al duša mu snije, 
Ko da sunce zagorsko najljepše ga grije: 


»Gdje ste krasni časovi, kad sam, malo dijete, | 
S majkom svojom stupao do crkvice svete, 
Gdje kip Bogorodice gledo nas s oltara, 
Prepun svete ljubavi i majčinog žara. | 
Pobožno su klečali ljudi ispred kipa, 

Čekali, da milosna na njih ruže sipa. 

Kljast da opet hodati i bez šljaka stane, | 
Slijepac, da mu jadniku novo sunce grane, 
Klečeći su puzali sa svijećom u ruci 

Pitomi sad jaganjci, nekoč gorski vuci, 

Pobožno su klicali, sjećam se i danas: 

Majko Božja Bistrička, moli Boga za nas! 


Tad su Turci prodrli olujnom žestinom, 
Jauk se je orio brdom i dolinom. 

Pucali su, sjekli su, režali i klali, 

Sva su sela gorjela: Kidaj, lomi, pali! 
Krv je tekla nevina otvorenih rana, 

Kano da je trubila trublja sudnjeg dana. 
Onda su te sakrili, Majko naša sveta, 

Da ne satre i Tebe ona neman kleta. : 
U noć si nam nestala, tužnima se vrati. 

. Ako ikad, sada Te trebaju Hrvati !« 


Biskup Martin uzdiše, gorke suze roni, 

Sluša zvono večernje, kako tužno zvoni. 

Od tog dana pratiti zvona su ga stala, 

Il! je zora svanula, il' je noćca pala, 

Jecala su turobno, košto sužanj cvili, 

Kad se sjeti žalostan na zavičaj mili, 

Zvona tužno zvonila juče mu i danas: 
»Majko Božja Bistrička, moli Boga za nas 


Biskup dao tražiti po svetome hramu, 

Ne bi I' zraka sunčana prodrla tu tamu, 
Kano čedo majčica, kano jelen vrelo, 

“Tražio je biskup kip. Uzalud mu djelo! 
Mnogo zvijezda prosu noć, mnoga svanu zora, 
Zalud čeka blagu vijest od svog Molitora, 


Sijedom starcu ko da vrag u obraz se smije ; 
»Zalud tražiš, luđače, i umrijet ćeš prije l« 
Ali starac s blaženim smiješkom rug taj prati: 
»Sunce Božje ljubavi sijedu kosu zlati, 
Nikad nije odbila Majka svoga Sina, 

To mi zvoni zvona glas vječnih sa visina !« 


Tada puče divan glas. Danak svanu bijeli ! 
»Raduj mi se, hrvatski narode moj cijeli, 

Ti od Save, Dunava i sa sinjeg mora, 
Ispod gordog Lovćena i istarskih gora, 

Ti od Duvna kraljevskog i sa mutne Drave, 
Pjevaj pjesme vesele stare naše slave! 
Uzalud se digo bijes, da nam duše hvata, 
Našao se sveti kip Kraljice Hrvata, 


Zvona zvone veselo, voštanice gore, 
Divnoj Majci sveti se hvalospjevi ore. 
Sa svih strana svjetina poklone joj nosi, 
Ruže žarkih molitvi svojom suzom rosi, 
Kljasti opet hodaju, progledaju slijepi, 
Tužnih srca smiruje, a očajne kr'jepi. 
Starac biskup blaženo o srce se hvata: 
»Sad Te opet imamo, Kraljice: Hrvata, 
Sada mogu umrijeti radosno još danas, 
Majko Božja Bistrička, moli Boga za nas!« 


AO 

MAJKA BOŽJA REMETSKA 


S proplanka gorskog šumi šum, 
Rosa se krijesi čista, 

Pozdravlja sunce njive i drum, 
Biserjem trava blista, 

Radosno skače brbljavi drozd, 
Jače rumeni ciklama, 

Uzalud zgasit sunce će mrak, 
Nikad tu ne vlada tama! 

Djevice Remetska, tu je tvoj stan, 
Valja tek do tebe doći, 

Ti ćeš nam uzeti posljednju bol, 
Dignuti koprenu noći. 

Dok je samoživ Iskvirin 

Šikarje krčio gusto, 

Ti si nam ružice sadila, 

Na polje tužno i pusto, 

Kada je skladno pjevao zbor 
Bijelih fratara Pavlina, 

Bijele si knjige učila ti 
Hrvatskog neukog sina, 

Urlala bura, da sruši naš dom, 
Teška nas gušila tama, 

Htio nas proždrijet vječiti mrak, 
Al Ti si bila s nama, 

S nama si, Gospo Remetska, 
Kano pred stotinu ljeta, 

Sve si nas pod svoj zakrilila plašt, 
Djevice blaga i sveta. 

Milosno pomažeš bijednike sve, 
.Slijepe i gluhe i kljaste, 

S neba progoniš oblake zle, 
Mrke, zlobne i tmaste. 

Pred tobom morali slomit su stijeg 
Mongoli, Turci, Avari, 

Stavili zato na barjak te svoj 
Djedovi naši stari, 


Klečeći svijetu proglasili svem 


Pobožni tvoji Hrvati: 
Da si sveta najvjernija 
Hrvatskog kraljevstva mati! 


Ljiljane bijeli zagorskog kraja, 
Ljepši i draži no sunašca sjaj, 
Mirisni cvijete vječnoga raja: 
Kraljice neba, pomozi nam, daj! 


Tamo, gdje Jordan hladni vijuga, 
Sion gdje vršak ustrmio svoj, 
Svetom na grobu vjerni tvoj sluga 
Joakim kip je dobio tvoj. 


Blažena srca hrlio domu 
Joakim noseći slatki svoj trh, 
Biser i zlato narodu svomu : 
Kip, koji kiti Trški nam Vrh. 


Čudesnog kipa milosti cvijeće 
Sipala ti si na hrvatski dom, 
Zanosno narod do tebe kreće, 
Klanjajuć tebi i sinku se tvom. 


Ruke ti blage odovud znale 
Stišat oluju i vatru i trijes, 
Melem na svaku ranu su dale, 
Pred tobom satrt pakla je bijes. 


Jeruzalemska Djevice divna, 
Prepuna suza je zemaljska dol: 
Svagdje se koči aždaja kivna, 

Sijuć med ljude i mržnju i bol, 
Ispred tvog kipa drhtavih grudi, 
Roneći suze mi vapimo svi: 

Hvala ti, Majko, s nama vijek budi! 
Tko će nam pomoć, ako ne ti € 


MAJCI BOŽJOJ NA TRŠKOM VRHU 


ll 


Vidjela si žezlo hrvatskoga bana 
Draškovića, silnih Zrinskih, Frankopana, 
I kroz svoja draga Kamenita Vrata 
Puštala si mnogog slavnoga Hrvata. 


Zar ćeš i ti pasti u pepeo pusti € 
Oblaci te dima ovijaju gusti... 

U svom njedru kriješ sliku svetu, staru, 
Zar će i nje nestat u ognjenom žaru € 
Majko, sveta Majko, svoju sliku spasi ! 
Ti to. možeš, majko! Požar taj ugasi l« 


Prestao je oganj! Al' od onog dana, 
Ispred slike gori vatra neprestana ; 
Vjerna djeca majci tisuć svijeća pale, 
A iz svake svijeće titra plamen hvale. 
No od sviju svijeća jači oganj gori 

U srcima našim, majci toplo zbori : 
»Zagreb-grada divna, dobra zaštitnice ! 
Dici svih Hrvata čuvaj svijetlo lice, 

U vrtlogu tmine da ko stražar bdije 

I na srcu svome složnu braću grije, 
Na ognjištu našem hrvatski da plamen 


MAJKA BOŽJA OD KAMENITIH VRATA I spram tebe ljubav ne utrne. Amen.« 


Plamen divlje suklja, bukti, ruši, pali, 
U razvale stari Zagreb će da svali. 
Ognjeno se valja bijesno, divlje more, 
Dim se sivi diže poput silne gore. 
Vapaj, jauk, urlik do neba se diže, 
Oganj strašni ko da iz oblaka liže. 

Sa zvonika zvono sve se čuje jače, 

Ne zove već pomoć, nego plače, plače : 


»Oj ti stara kulo, stražarice Griča, 
Očuvala grad si od turskoga biča, 
Gledala si davna vremena i sijeda, 
Gledala si lica izmučena, blijeda, 
Gledala si raskoš zlatnih, punih čaša, 
Slušala si pjesmu pustopašnih snaša, 

KRALJICA HRVATA NA SLJEMENU 


Na Sljemenu gordom crkvica se diže, 
A tko u nju uđe, i Bogu je bliže. 
Na Sljemenu divne zastave vijore, 
Hrvatskoga roda svete pjesme ore. 
Uzalud nam đavo oltare svojata, 
Uz nas čvrsto stoji Kraljica Hrvata, 


Tko te pjesme sluša, od milinja plače, 
U grudima srce zakuca mu jače, 
Kud pogleda, svuda prospe mu se cvijeće, 
Zatravljeno gleda vječno pramaljeće, 
Uzalud nam đavo oltare svojata. 
Uz nas čvrsto stoji Kraljica Hrvata. 


Hajte amo, ljudi, Božji proštenjari, 

Promrzla vam srca vjera da ražari, 

I zemlja se trese i ruše se hridi, 

Al kroz požar svijeta u nebo se vidi, 
Uzalud nam đavo oltare svojata, 
Uz nas čvrsto stoji Kraljica Hrvata. 


KUTJEVAČKA MAJKA BOŽJA 


Šta se ono Turčin pomamio ljuti, 

Koje su mu staze, koji su mu puti, 

Da preoštru sablju posjeklicu paše, 

Da crnoga konja pomamnoga jaše € 
Kad je Ture bijesno, tko da dobro sluti € 
Domala će jauk do neba se čuti: 

Jao vama, momci! Jao vama, snaše ! 
Kada divljeg konja bijesno. Ture jaše : 
»Kutjevačka Gospo, u pomoć nam budil« 
Zadrhtala raja, zaplakali ljudi. 

»Odmah će vam pomoć !« viknu bijesno Ture 
I k drvenoj crkvi leti poput bure. 
Zaurlalo Ture: »Sada sebe spasi, 
Kutjevačka Gospo, i pokaži, šta si l« 
Nagna Ture konja do Božjeg oltara, 


Gdje je slika bila Majke Božje stara, 


I zamahnu sabljom, da sasiječe sliku, 
Tu jedinu nadu puku mučeniku, 

Al u isti čas se s konjem mrtav sruši, 
Od tog čuda narod u suzah se guši. 

Od milja i sreće Gospu slavi vazda 

I sirotan blijedi i bogati gazda, 

Nijedan već Turčin nije slike dirno, 
Čudotvorka blaga smiješi nam se mirno, 
A unuče baka uči sijeda svoje : 
Kutjevačka Gospa pokaza nam, što je! 

TEKIJSKA SNJEŽNA GOSPA 


KOD PETROVARADINA 


Divlje buči vihor, krv se vrela toči. 
Top za topom grmi, blistaju handžari 
I pucaju diljke... Sklapaju se oči, 

A tisuću ljudi iz rana krvari, 


Uz urlike grozne lešovi se gaze, 

Padaju mrtvaci, usred ljutog boja, - 
A nemani gorde kano zmije plaze: 
Eugen Savojski, gdje je sablja tvoja! € 


Eugene svijetli, zar ne vidiš crne 
Kreljuti nad sobom i te oči plamne, 

Što žeđaju krvi“... Zar ti zvijezda trne 
U bezdane vječne, očajne i tamne € 


Eugen Savojski! Što to dižeš čelo € 
Zar ne ćutiš na njem leden cjelov smrti 
Nevidljiva ruka već ti hvata tijelo, 
Oko tebe kolo vrzino se vrti. 


. Naprijed u boj srni! Kano junak gini ! 


Nek Života konac pjesma slave zlati. 
Gledaj mrijuć zvijezdu svoju u visini, 
Od kolijevke što te tako sjajno prati. 


Al ti mirno stojiš... Što ti ruka hvata f 
Ne hvata se sablje, već krunice svete. 
Ne paziš na crnih gavranova jata, 

Bijele tvoje misli k bijeloj Gospi lete. 


Putevi su mračni, viteže moj stari, 

A ti vedro stojiš, smješkaš se sred boja, 
Od milinja svetog lice ti se žari: 
»Uzdajem se u Te, Pomoćnice moja l« 


I po polju ravnom stupala je žena, 
Silnija od vojske usred strašnog boja. 
Orila je himnom divno vaselena : 
»Eugen Savojski, pobjeda je tvoja !« 


Osmanlije bježe, kršćani ih gone 
Ko osvetni oluj b'jesnijeh orkana, 
A nad morem krvi zlatno sunce tone 
Kao pečat zlatni velikoga dana, 


Plemeniti vitez kleči pred oltarom 
Za pobjedom slavnom iza strašnog boja 
I ponizno šapće srca punim žarom : 
»O Tekijska Gospo, pobjeda je Tvoja l« 


MAJKA BOŽJA GORSKA 


KOD LOBORA 


U vremena sijeda, kad su vitezovi 

S pancijerom svijetlim i sa šljemovima 
Borili se proti surim medvjedima, 
Prašume su bile svi krajevi ovi, 


Sjekirom i mačem tad je vitez novi 

Božjak hraste sjeko, rušio po tlima. 

Orile se trublje gorskim visovima 

Al i himne svete: »Bože, blagoslovi !« 


Sazdo Božjak Oštrc, s hridi da stražari 
Iznad samostana i loborske Gospe, 
Tu da sunce zrake ponajljepše prospe. 


Srušio se Oštre i samostan stari, 
Ali Majka Gorska i Loborska bdije 
I čudesnim smiješkom naša srca grije. 

MAJKA BOŽJA OD KRASNA 


Pastirče mlado umilno 
Našlo je krasan cvijet, 
U cvijetu sliku Djevice, 
Koja je spasila svijet. 


Pastiri cvijet su odnijeli, 
Stavili u svoj hram, 

Od srca sveg su molili: 
»Vječno tu cvati nam l« 


S oltara svetog nestao 
Krasan je cvijetak taj, 
Svi su ga zalud tražili, 
Plakao cijeli je kraj. 


Pastirče mlado umilno 
Drugi put našlo cvijet, 
U cvijetu sliku Marije, 
Koja je spasila svijet. 


S istog ga mjesta ubralo, 
S panja, gdje stere se gaj, 
I tom se čudu divio 

Čitav krasnarski kraj. 


Crkvicu tamo sazdali 

I u oltaru cvijet, 

U cvijetu sliku Marije, 
Koja je spasila svijet. 


S oltara svog sad Marija 
Mirisni pruža cvijet, 

A tko ga sveto ubere, 
On ne će nikad mrijet. ! 


2% 


MAJKA BOŽJA TRSATSKA 


»Što ste uradili, o anđeli bijeli. 

Da ste nam kućicu Majčinu odnijeli £ . 
Golubice mira lijetat k nama stale, 

I ruže nam rajske svima mirisale, 

A sada Je pusto vrh Trsatske gore, 
A sada, je burno to hrvatsko more. 

ta ste uradili, o anđeli bijeli, 
Da ste nam kućicu Majčinu odnijeli # 
O Majčice sveta, mole te Hrvati, 
U hrvatske strane opet nam se vrati l« 
U Loretu ruke dižu naši stari, ; 
Grozne suze liju, srce im krvari, 
Majčica je čula, pak se smilovala, 
Hrvatima svoju sliku darovala, 
Sipati je stala ruže od čudesa, 
I sunčane zrake zlatnih sa nebesa, 
Već hodaju kljasti, progledaju slijepi, 
O Majčice naša, o ljiljane lijepi ! 

Brodolomce vodiš do sigurnog žala, 
Tebi naša srca, Tebi naša hvala! 

Čuj, gdje ispod Učke stara majka jeca, 
Naša srca plaču, naša noga kleca. 

K Tebi dižu ruke pobožni Hrvati, j 
Majko sveta, Majko, nama naše vrati ! 
Do novoga dana sve nas, Majko, vodi, 
Babilonskog mraka Ti nas oslobodi ! 
Daj, da dune vjetar od sinjega mora, 
Iza crne noći, da nam svane zora, 
Da nam pjesma plane sa Jadranskog žala : 
"Tebi naša srca, Tebi naša hvala! 


NAŠA GOSPA SINJSKA 


Gromorni pjesama diže se glas: 
Svijetlim je Štitom zakrilila nas 
Velika Sinjska mati, 

Pakleni Turčin upalio krijes, 
Skvrnio djevice, rigao bijes, 
Strijeljat nas stao 1 klati, 


Šerašćer Mehmed paša je ljut; 
Krvavim glavama pločio put, 
Sinjskog da dođe do grada, 
Topova grmio užasni grom, 


. Trgao zidove, rušio dom, 


Hrvatsku kulu da svlada, 


Bedemi pucaju. Janjičar klet 
Jurišem srušio čitav bi svijet, 
Tvrđava stara će pasti! 
Lavovi hrvatski lijevaju krv, 
Gavrani crni već kljucaju strv, 
S razvala korov će rasti! 


Lomi se, ruši se, krši se zid. ' 
Topovskim dimom se smračio vid, 

Pancijer za pancijerom pada. 
Bljeska se diljaka munjevni plam, 
Proždire oganj i grede i tram, 
Mrkla će zima da vlada. 


Lavova Kristovih lomi se broj, 
Mrijući srću u posljednji boj, 
Bubanj već tutnji im muklo, 
Onda ugasit će sunčani trak, 
Javit će zemlji toj ledeni mrak: 
»Hrvatsko srce je puklo !« 


.Paklenih gudura čuo se šum, 


Sabljama zveknule krši i drum, 
Drhtnula zemlja s očaja, 

Urlao krvavi urnebes, 

Smrt su i Satan igrali ples, 
Skapat u krvi će raja! 


Tvrđavom hodao golemi strah, 
Stari se miri ruše u prah. 
Pobjedu. sikću već zmije. 
Tada se začuo djeteta glas : 
Ustajte, posljednji kucnuo čas, 
Ustajte, Majčica bdije ! 


K crkvi je Gospinoj grnuo svijet, 


Nju da još vidi, kad mora već mrijet, 
Žižak pred kipom joj tinja. 


Ona je slušala jauk i plač, 
Okove skršila, slomila mač, 
Velika Gospa od Sinja! 


Prosuo nebesni divni se sjaj, 

S bedema sinjskih na polje i gaj, 
Na bedeme došla je sama, 
Začuo njezin se mili je glas: 


»Nosim vam Život, nosim vam spas. 


Uvijek sam, dječice, s vama !« 


Ko da je vihora divljega huk, 

Slapova gordih zatutnjio buk, 
adori satrti leže. 

Lomljava, metež i Božji sud, 

Krstaš se barjak vije već svud, 

Turci ko mahniti bježe ! 


Gromorni pjesama ori se glas : 
Gospa je Sinjska spasila nas 
Vječnog iz ponora tame. 

Pred tebe padamo ničice svi, 
Nitko nam ne može pomoć ko Ti, 
Ostavit nemoj nas same! 


MAJKA BOŽJA OD UTJEHE* 


NA OTOKU NA DOBRI 


U vrtlogu bola, gdje nad lovorima 
Grlice ne lijeću, ni nad pinijama 
Mjesečina svijetla .ne sazivlje lutnje 

I gdje nema smijeha ni sunčane zrake, 
U vrtlogu bola u tom grobu tamnom ; 
Od Utjehe Majko budi, budi sa mnom! 


U vrtlogu bola, gdje blještanja nema 
Sitnijeh dragulja na proljetnoj grani, 
Nit na pinijama u azurnom zraku, 
Tratinčici gdje ne smiju se zefiri, 

U vrtlogu bola, u požaru plamnom 


Od Utjehe Majko budi, budi sa mnom!« | 


U vrtlogu bola, gdje strmene hridi 
Pepeljasti, tmasti oblaci sve krune 

I gudure magle groznim duhom pune, 
U sablasnom strahu duša zdvojna klone, 
U vrtlogu bola ko ui grobu tamnom 

Od Utjehe Majko budi, budi sa mnom! 


U vrtlogu bola, kad se srce. grči, 

Što su pale zvijezde sa nebišta vedra, 
U oblačne noći duše grešne, mutne, 

U jaruge grozne i olovne tmine, | 
Kad već zadnja nada u očaj se gasi, | 
Od Utjehe Majko, Ti me, Ti me spasi! 


* Trošmarija, 

GOSPA OD POJIŠANA 


KOD SPLITA 


More šumi i mrmori, 
Pijeskom žutim poigrava, 
Na obronku plodnog brda 
Valovima zapljuskava. 
Vinova se loza penje 
Ispod vedrog, modrog čara, 
Maslinama sjetnim tiho 
Staru priču progovara : 
Bučilo je burno more, 
Bacalo se talasima, 

Kanda hoće borbu začet 
S nebeskijem oblacima, 
Škripale su daske broda, 
Bacalo je more lađe: 
Blago onom, koj iz mrke 
Noći vječne puta nađe ! 
Noćne strave i utvare 

Iz valovlja prijetile se, 
Ko da pako iz dubine 
Grebenima strašnim trese, 
U taj časak more dasku 
Na obalu bacilo je, 

"Na toj dasci slika Gospe, 
Koja drži čedo svoje... 
Stišala se divlja bura 

Ko staklo je glatko more, 
A talasi pjesmu šapću, 
Nježno, plaho zemlji zbore, 
Smirilo se bučno more, 
Sunce ga je obasjalo 

I majčinu svetu sliku 

I njezino čedo malo. 

Na Jadrana divnom žalu 
Rajske ptice pjevat stale... 
Do majčine svete slike 
Cvrkutanjem svojim zvale. 

Jak ko kremen, blag ko janje 
Poljičanin sliku spazi, 

* Veselo je dignu k sebi, 
Kamenitom cestom gazi. 
Veselo se slici smiješi 

I u svoga srca žaru 

Već je vidi sred Poljica 
Rodnih svojih na oltaru, 
Kada je sa svetom slikom 
U dolinu cvjetnu sašo, 
Časak malo da počine, 
Zgodno mjesto miru našo. 
Ali kad je opet sliku 

Sa zemljice dignut htio, 
Sile su ga ostavile, 

Ko da na njoj brijeg je bio. 
I u srcu glas svom začu: 
»Zalud mučiš tijelo svoje, 
Otud slike ne ćeš maknut, 
Odabrano mjesto to je !« 
On je strahom zadrhtao, 
Ostavio sliku staru 

Pa se plačuć gorke suze 
Ispovijedo poglavaru. 
Štovala se Čudotvorka 


Na tom mjestu od tog dana, 


I milosti jošte dijeli 
Sveta Gospa od Pojšana. 
U lijepome hramu svetom 
Na oltaru mramornome 


Sjedi Majka s Čedom svojim. 


Na prijestolju srebrnome, 


GOSPA OD RUŽARJA 
U BLATU NA KORČULI 


Po brdinama zelenim, 

Pod hrastovima stoljetnim, 

U hridinama vrletnim 

Ina tom moru burnome 

Ja čujem pjesmu pobjednu : 
Zdravo, Marijo ! 


U percima ivančice, 
U suzicama rosice, 
U busenju i krošnjama, 
U živici i pješčari, 
U vatri i na vodama: 
Zdravo, Marijo ! 


I prepelica zorina 
I šišmiš iza sutona 
I orlovi i lavovi 
I svaki dobri kršten stvor 
Još uzdiše, kad izdiše : 
Zdravo, Marijo ! 


Na oblacima zlatnima, 
U kolibama bijednika 
U modrom oku kraljice, 


Na licu slijepog prosjaka, 


Na jezerima bisernim : 
Zdravo, Marijo ! 


Ta s Tvojom svetom krunicom 

Sav svijet se u raj pretvara 

I tamnica se otvara, 

Slobodom : pravom živimo, 

Tvom carstvu svi se divimo: 
Zdravo, Marijo ! 


KRALJICI SVETE KRUNICE* 


U lahoru nježnom plahog povjetarca, 
U orkanu divljem gordog Okeana 
I u mrkloj noći i sred bijelog dana, 
U mramornom dvoru, u kolibi bijede 
Na Te, Majko divna, milijuni glede. 


Milijuni duša kano snijeg bijelih, 
I onih, što suze pokajničke liju, 
I onih, što vijenac divne sreće viju, 
K Tebi dižu srce, k Tebi u visine, 
U drhtaju slasti, bezdanu gorčine, 


Kada vreba ljuta prisojkinja guja, 

Da otrovom slatkim u bezdan nas smami 
Lutaoce bijedne u vječitoj tami, 

Kad u krvi bratskoj svijet taj tone cijeli, 
Ti si spasom našim, naš ljiljane bijeli ! 


S krunicom u ruci svetog Dominika 
Već djetence vidi. biserne visine, 

S krunicom u ruci sijedi starac gine, 
Pred 'krunicom Tvojom pakao se stresa, 
U divnom se sjaju otvore nebesa. 


Budi uz nas uvijek, Kraljice Hrvata, 
U kojoj se himne svih ljepota kriju 
Na koje se suncu sva stoljeća griju. 
Tisuć ljeta bila obramba si naša, 
Majko sitnog crva, Majko orijaša. 


Slatki trepet cvijeća Tvoju sliku kruži 
Tu, gdje novi stan si sebi odabrala. 
Majko Tebi slava, Majko, tebi hvala! 
Dršćem od milinja sklapam ruke eto, 
To je mjesto Tvoje, to je mjesto sveto. 


Zamrli potresi, što u kalu trunu, 
Vitezove skupi, Kristove čuvare 

Na ognjištu ovom, da si duše žare, 

Da bijelim hljebom Vječnosti se hrane, 
I da krvlju svojom svetinje Ti brane. 


O Kraljice divna krunice nam svete, 
Uvenule ruže nanovo oživi, 

Sinu Tvom da svijet se, Bijelom Kralju divi, 
Da nestane mržnje, vijek da ljubav cvate, 
Svi da ljudi žive za Krista i za Te! 


KRALJICE KRUNICE, BUDI NAM SPAS!* 


Kraljice svete krunice, 

Beskrajne sreće more. 

Tebi se puci klanjaju, 

Anđeli tebi dvore. 
Kraljice krunice, moli za nas, 
Kraljice krunice, budi nam spas ! 


Divno si čudo stvorila, 
Krunicu kad si dala 
Nebo i zemlja pjevaju: 
Bila ti čast i hvala! 
Kraljice... 


Zrncima svete krunice 
Cvatu nam bijele ruže, 
Nose ih k Tvomu prestolju 
. Anđeli, što te kruže. 
Kraljice... 


Ruže te divno mirišu, 
Radost su vječnoga raja, 
Svaka ta ruža čudesna 
Nebo sa zemljom spaja. 
Kraljice... 


* Prigodom otvorenja nove kapelice Kraljice sv. Krunice u Za- 


grebu na Kažotićevu trgu 20. kolovoza 1930. * Uglazbio o. Jordan Viculin O. P. 

Dršću na svakoj ruži toj 
Suze nam crnih dana, 
Neka Te, majko, sjećaju 
Krvavih naših rana... 
Kraljice... 


Križeve teške nosimo, 
Okovi sve nas tište, ;I 
Svi smo mi sužnji nevoljni, 
Svaki Te pomoć ište. | 
Kraljice... 


Tko će nam, Majko, pomoći, 
Ako ne Ti s visina € 
Kraljice svega svemira, 
Kraljuješ Srcem Sina, 
Kraljice... 


Posljednji kad nam smrači vid, 
Prekrije smrti tama, ' 
Majčice, dođi, moli, daj, 
Krunicu zadnju s nama! 
Kraljice... 


GOSPA OD ŠKRPJELA 
KOD PERASTA 


Kano bijeli labud otok čarni snije 
Kotorskoga mora zlatnoj u vedrini, 
Tu ribari svijetlo spazili u tmini, 

S lađama su došli, što taj greben krije. 


I gdje val za valom o hridinu bije, 
Krasan lik su Gospe našli u visini, 
Sjajila ko alem noću u bjelini, 

Kano da je živa, blaženo se smije. 


Veselo su htjeli, da im bude bliže, 


U Perastu zlatno prijestolje joj dali, 
Ali tri put Ona na otok se vrati. 


Na njem od Škrpjela hram se Gospi diže, 
Blistavim milinjem more tu talasa: 
Putniče, daj, dođi! Tu je luka spasa ! 

MAJKA BOŽJA OLOVSKA 


U BOSNI 


Majko Marijo, Bogorodice Olovska! 
Potok Krivaja Tvoj je bijesno bučio, 
Kad je kletim nas jarmom dušmanin skučio, 
Gora Stoborje divljim vihorom orila, 
Gorde hrastove šuma svojih oborila : 

“Spasi nas, spasi nas, spasi ! 


Majko, Marijo, Bogorodice Olovska ! 
Tama grobna je Bosnu očajno gušila, 
Neman paklena naše svetinje rušila, 
Gore leševa naših k nebu su sizale, 
K Tebi krvave ruke zalud se dizale: 
Me: Spasi nas, spasi nas, spasi ! 
HANI 
Majko Marijo, Bogorodice Olovska, 
Bičem kožu nam s tijela krvavu svlačili, 
Žene skvrnili, sve nas lancima tlačili 
I u hareme 'djecu djedova vodili... 
Da ih nismo bar nikad, nikada rodili! 

= Spasi nas, spasi nas, spasi ! 


Majko Marijo, Bogorodice Olovska, 
Zar si hrvatski rod svoj kletvama pustila € 
Zar Ti kaljuža grijeha naših dogrustila € 


Ne, ne! Majko pod plašt svoj nas si sve skrivala, 


Mučenike, svece, u raj dozivala. 
: Spasi nas, spasi nas, spasi! 


Majko Marijo, Bogorodice Olovska ! 


Čuj nas, s cvijećem i svijećom k Tebi koracamo, 


Suze rosimo gorke, u prah se bacamo, 

Sav žar srdaca svojih Tebi predajemo, 

Smij se s nama i plači, kada se kajemo : 
Spasi nas, spasi nas, spasi ! 


3%* 


MAJKA BOŽJA LURDSKA 


Lahor igra bijelim ružicama, 
Koje mjesec zrakama cjeliva, 
turak samo još se pjesmom glasi, 
U sanjama sva priroda sniva. 


Iz bokora uzdižu se priče 

Kao svijetle i srebrne sjene, 

Ko da čujem pljuštit posve blizu 
um iz svete divne lurdske stijene. 


A ja klecam. Dahnuti se bojim, 
Ispunja me sve to svetim strahom, 
Da svetinju božanskoga časa 

Ne otrujem svojim grešnim dahom. 

AVE MARIA 


Latice ruža u jezeru tmurnom 

O Tebi, sveta, misli su moje, 
Dragulj u pustom saharskom pijesku; 
Na kom se zmije kote i roje, 

Na mojoj usni Tvoje je ime 

Djevice Božja, Djevice sveta : 

Nikad izustit ne bih ga smio. 

Moja su usta pogana, kleta. 

Sunce si Ti, što prodire sjajem 
Prokleti prozor tamnice. moje. 
Zvijezda si Ti, što trepteći blago 
Uznosiš čarom nebište svoje. . h 
Mrak sam ja mrki, mrak sam ja crni, 
U kome tisuć sablasti spava, 
Sablasti zlobe, sablasti strašne, 
Odurne hidre s tisuću glava. 

Daj, da iz ruke Tvoje mi sine 
Smućenom srcu palmova grana, 
Daj, da mi smiješak s Tvojega oka 
Melemom bude krvavih rana! 
Djevice možna, Kraljice rajska, 
Marijo sveta, smiluj se na me: 
Vidiš, da vučem prokleto tijelo: 

U tome ždrijelu vječite tame. 


MAGNIFICAT 


Divno mirisale ruže, 

Bijele mistične ruže 

U ubogoj tihoj sobi, 
Odaji Djevice blage. 

Ona je sjedila mirno, 
Tanko je predivo prela, 
Predivo tanko ko svila, 

U blagom sutonskom sjaju. 
Oči joj vidjele nisu 
Tamne i čađave grede 

Na stropu uboge kuće, 
Ona je gledala nijemo 
Beskrajnom nebeskom čežnjom 
U divnu daleku modrinu, 
Modrinu vedroga neba. 

U mističnoj ekstazi slatkoj 
Njena je drhtala duša, 
Golubljim krilima divno 
Beskrajem plovila vječnim. 
Divno mirisale ruže, 

Punile odaju cijelu, 

I kuću i zrak i zemlju 

I svemir opojile cijeli, 
Bijele mistične ruže. 
Lijetali bijeli leptiri 

Ptičice milopojke 

Cvrkućuć pjesmice nježne, 
Al ona ih slušala nije. 
Drhtala njezina duša 

U milju beskrajne slasti, 
Kliktala njezina duša, 

A s njom su kliktali luzi, 
I njive i brdine silne 

I duboka mora i klisi 

S njom su kliktale zvijezde 
I svemir je kliktao cijeli: 
Gospoda duh veliča. 

U CRNIM DANIMA 


U crnim danima, Majko, 

Gdje strepim od jazova pakla, 

Gdje u prah se rasiplju nade 
Ko čaša od stakla. 


U ovom gujskome leglu, 

to na mene sikće i zuri, 

U ovome potresu svijeta, 
U duše toj buri : 


U Tebe upirem, Majko, 
Te suza prepune oči, 
Kad sve mi se ruši 1 lomi, 
U pomoć priskoči ! 


Zamalo nestat će svega, 
Za mene u vječnu tamninu, 
Skini me s moje Golgote, 

O vodi me k Sinu! 


Sa križa me groznoga skini, 
Znoj leden sa čela otari, 
Ti jedina vidiš mi srce 

I kako krvari. 


Ti jedina vidiš, gdje srce 

U trzaju smrtnom se svija, 

I čuješ moj uzdisaj zadnji: 
O Ave Maria! 


MARIJINA SLAVA* 


U tmurno doba, kad su gromovi 
Bjesnili strašni 1 orkana moć 

Htjela da satre djedova nam dom, 
Da zavijek mine ime hrvatsko 

U vječne noći strašnom očaju, 

Kad kršili se naši mačevi 

I lomila se koplja junačka 

I krv se lila našim njivama, 

Kad ostanak je ostanaka bio 
Hrvata dom pred silom Osmanskom, 
Raskrilila si, Majko, Djevice, 

Svoj plašt nad nama, svojom dječicom, 
I sipala si zrake sunčane... 
Miomirisom svoje ljubavi 

Sokolila si prvi dragi zbor... 


I oni su se Tebi klanjali 

U žaru svoje prve mladosti 

I klicali su na uranku svom: 

»O da si zdravo, Majko, Kraljice !« 
Pred Tobom ruke svoje sklapali 

I klecali su u prah pred Tobom : 
»Hrvate spasi, Majko Marijo !« 


Odonda trista prošlo godina, 

A Hrvat žive... još mu stoji dom. 
Oluje bijes nit mržnja dušmana 
Djedovske lipe ne sruši mu još. 

Još sklapa ruke pred oltarima, 

Još uzvija svoj barjak ponosno, 

Još gleda u Te, sveta, zanosno, 
Otaca svojih štuje sveti prah 

I rodnu grudu rosi suzama 

I cjelov daje stopi djedova. 


* Prolog na proslavi tristote godišnjice prve hrvatske Marijine 
kongregacije u Zagrebu 21. svibnja I9I4. 

Al Majko... Teški dani nastaju: 
Već sijač zlobni sjeme zasijo, 

U zlatnom žitu drač se uzdiže, 
U gnijezdu lasta pokućinka, vaj, 
Već leglo guja sikće otrovnih. 
Otaca kule kam za kamenom 
Već trgaju nam, divne svetinje, 

I otimlju nam djecu rođenu 

I uče je, nek gaze nogama 

Otaca krst i barjak hrvatski. 

O Majko divna, Božja Djevice, 
Pred kojom kleče svijeta narodi 
Na dalekome lednom sjeveru, 

. Gdje nema daška mile ružice, 
Na dalekome jugu sunčanom, 
Gdje paome se dižu ponosne, 
Na obalama voda beskrajnih, 
Na klisurama snijegom pokritim, 
O Majko divna, Božja Djevice, 
Ti koja trista već si godina 
Zbornike svoje uvijek štitila, 


Pred Tobom u prah svi sad klecamo, 


Do Tebe dršćuć ruke dižemo 
Ko dječica do mile majčice, 

Što plaho bježi ispred sumraka, 
Bojeć se groznih, divljih sablasti. 
O, budi s nama, Sunce milosti, 
O, budi s nama, Kulo Davida, 
O, budi s nama, Ružo mistična ! 
Obasjaj dane naše žalosti, 
Sokoli sve nas, da ne klonemo. 

I mirisom nas blaži utjehe | 

O ne daj gazit ime hrvatsko, 
Već novi lovor daj nam zastavi, 
Na kojoj uvijek neka zlaćani 
Uzdiže znak se Sina Božjega. 
Klisure naše nepobjedive 

Da budu klisi Boga živoga. 


I ono naše more hrvatsko 

Da vječnom pjesmom ori gromornom. 
Hrvata Majko, divna Kraljice 

O blaga, sveta, Djevo Marijo, 

Hrvata svojih nemoj ostavit ! 

Dok Ti si s nama, naša željo zlata, 

I nas će biti, bit će nas Hrvata! 

SPOMENI SE 


Spomeni se, Djevice, Majčice moja, 
Sirotno Tvoje sam dijete, 
Znam, ja bih davno u noć zaluto — 
Bez pomoći Tvoje svete. 


Dogara mi svijeća i mrak se već hvata, 
Krv se u žilama ledeni, 
Staklene skoro smračit će oči, 


Smrt stupa već hladna k meni. 


Već posljedna ruža na bokoru cvate, 
Hladni znoj rosi mi čelo, 

Djevice, uberi ružu za me, 

Na moje je stavi čelo. 


Da pokajno umrem, to Majčice divna, 
Od svog mi Sinka ishodi, 

Onda uz nebesni blagi osmijeh 

Daj, k Njemu me, k Njemu vodi ! 


Kad stupim u strahu pred Višnjega obraz, 
Srce Mu prikaži moje, 

On će napisano na njemu naći 

Veliko Ime Tvoje. 

Smilovat će Višnji se osmijehom na me, 
Ne će da prestrogo sudi, 

Sklopit ću ruke i drhtat, klicat: 

O hvaljen mi, Kriste, budi! 


NAJNOVIJA LIRIKA | 
DRA VELIMIRA DEŽELIĆA STARIJEGA 


Obično se drži, da je dr Velimir Deželić postigao vrhunac svo- 
jega lirskoga savršenstva u »Zvucima iz katakomba.« To se mišlje- 
nje dade utvrđivati vrlo jakim dokazima. Tko voli matematički 
pravilnu ritmiku, zanosan umjetnički patos, prodiranje u život 
staroga klasičnoga vijeka i retorsku figurativnost neprekinutog tako 
Zvanog »tekućeg« pripovijedanja, taj ne će sumnjati ni časak, da je 
Deželić poslije »Zvukova iz katakomba« sašao sa zenita svojega lir- 
skoga stvaranja. No tko voli modernu trzavost i promjenljivost stiha, 
neposredniju vezu sa Životom, realnije geste i manje svečanu dikciju, 
taj će u novijoj Deželićevoj lirici naći elemenata, koji su barem isto 
tako lijepi kao i »Zvuci iz katakomba.« Moje je mišljenje, da te ele- 
mente imademo tražiti u ciklusu »Pepelom posut,« koji je štampan 
u »Hrvatskoj Prosvjeti« g. IgTA., zatim u ciklusu »Filia regis«, koji je 
štampan u istom časopisu poslije rata, te u »Ratnim vizijama« i u 
nekim religioznim pjesmama, koje su izašle u godištima almanaha 
»Sela i Grada« za g. 1929. i £. 1930. I 

Najiscrpiviju i najdokumentiraniju studiju o Deželićevu pred- 
ratnom pjesništvu napisao je sadašnji predsjednik Društva sv. Je- 
ronima dr Ferdo Rožić. On je ustvrdio, da je Deželić doživio u svo- 
jem duhovnom razvoju jedan proces, koji nije tek obično pokaja- 
nje, nego pravo pravcato obraćenje. Sam Deželić, koliko mi je po- 
znato, nije toga potekao. Na svaki način njegovo je prikazivanje 
obraćenja tako zorno, te se čini, kao da je to doista njegovo vlastito 
doživljavanje. Naravno, pjesnička je sloboda mnogo toga preudesila, 
ali temelj je sagrađen na psihologiji osobnih sklonosti. 


Obraćenje je osnovni motiv ne samo u »Zvucima iz katakomba« 
nego i u ciklusu »Pepelom posut« Razlika je u vijeku, okolišu i u 
opširnosti kompozicije. U ciklusu »Pepelom posut« vidimo moder- 
nog lutaoca, koji je grijesima omamljivao osjetila nadajući se, da 
će mu zemaljski pogledi i užici zadovoljiti dušu. Prevario se u tom. 
Njegova je duša određena za mnogo šira obzorja i mnogo više uzlete. 
Poslije demonskih doživljaja sablasne stravičnosti lutalac se vraća 
vjeri djetinjstva i mladosti. Nalazeći se u crkvi govori stihove, koji 
pripadaju među najljepše lirske melodije Deželićeve lire. To je go- 
vor iz punine srca, bez patetike i deklamatorske retorike. 

»Ljiljani, bijeli ljiljani, 

Orgulja sveti glas, 3 

Miris od tamjana, gotski hram ; 
Osjećam sveti čas. 


Sunce kroz slike prozora 
Mistički sipa sjaj, 
Na nevinim titra licima 
Ekstaze sveti raj. 


Meni, gle, suze naviru, 
Ne znam ni, zašto, sam, 
Ko da mi mrtva majčica 
I opet gladi pram. 


Ko da me rukom nevidnom 
K oltaru vodi svom, 

Ko da za dugim lutanjem 

I opet nađoh dom.« 


»Ratne vizije« nastale su u doba, kada su mnogi govorili, da rat 
razvija najveće vrline u čovjeka, Deželić je mislio drugačije. On nije 
pošao za službenim slaviteljima rata. Gledao je i bilježio iskreno 
svoja opažanja. Mir je djelo Božje, rat je djelo sotone. U ratu se još 
većma ponizuje ljudsko dostojanstvo pljuvanjem propela, robova- 
njem silništvu i prodavanjem ženskoga dostojanstva. Propast sta- 
rih prilika prikazana je simboličkom pjesmom »Vlak«, koji ludo srće 
do trošna mosta i strovaljuje se u ponor, Deželić nije znao, hoće li 
moći te pjesme iznijeti na vidjelo. Ipak ih je pisao, da udovolji du- 
ševnoj potrebi. Poslije rata štampao ih je onako, kako su mu izašle 
u prvom dojmu iz duše, bez naknadnog poljepšavanja. piri 

»Filia Regis« znači napredak na putu kršćanske mistike i usa- 
višivanja. To je kao novi čin poslije ciklusa »Pepelom posut«, Tu 
pretežu mirniji akordi duše, koja se udaljila iz svijeta, da se redovnički 
posveti službi Božjoj. Neke su slike nejasne, u njima se opaža, kako 
se pjesnik bori za to, da za nove, pozitivnije doživljaje nađe što je- 
dnostavnije ruho. S n ' 

Mladi su pjesnici, recenzenti i urednici antologija nepravedni 
prema dru Velimiru Deželiću. Oni prolaze zatvorenih očiju ne samo 


pokraj njega, nego i pokraj Sabića, Pavelića i Poljaka. Za njih to. 


nijesu lirici. Dakako, uzrok se takvomu nepriznavanju nalazi u ne- 
sposobnosti tih mladih sudaca, da se užive u osjećaje prave religio- 
znosti. Za njih ne znači ništa na pr. ova Deželićeva kratka pjesma : 


»Stid me je, Cospode, tamjana tvoga, 
Što tako se zanosno diže, 

Stid me je, Gospode, bakice stare, 
Što ispred oltara gmiže. 

Stid me- je, Gospode, vječitih luči, 
Što tako žarko gore, 

Stid me je orgulja divnih tvojih, 

to gromornim glasom ore... 

Stid me je ptičica, zvijezda i cvijeća 
I neba i zemlje i mora, 

Stid me je, keda nojca pane, 
: I kad zarumeni zora. 

Stid me je, stid me je, stid... 


O da sam bar kamen stepenice hrama, 
Po kojem tisuće slaze, 

I da po meni — a da to ćutim — 
Tisuću godina gaze. 


No pravi će vjernik u ovakvoj franjevačko-trećoredskoj jedno- 
stavnoj lirici naći više života nego u nakićenoj paradi modnih tra- 
ženosti, u kojima se gubi unutrašnji duh. 


Iz Šenoinih je vremena zadržao Deželić epskolirsku baladu. 
Tu se opaža možda nazadovanje prema njegovoj »Lidijinoj ruži«, 
koja je izašla u »Zvucima iz katakomba« Čitamo li na pr, njegovu: 
»Primadonu« spotaknut ćemo se o gdjekoju psihologijsku nevjero- 
jatnost i zamjerit ćemo onoj redovnici, koja uz smrtnu postelju svoje: 
nekadašnje suparnice u svijetu ne zna zatomiti svoja stara profana 
čuvstva, Tendencija je tu uništila umjetnost. No kada čitamo baladu 
»Oh sretan« tada vidimo velik artistički napor, da se ta pjesnička 
vrsta prilagodi modernomu doživljavanju i da se stara epska nara- 
tivnost zamijeni gotovo posve lirskom tehnikom, 


Od svih starijih hrvatskih katoličkih pjesnika Deželić je umio 
najbolje da se obnavlja prema duhu vremena. Njegova suradnja. 
s mlađim književnicima donijela nam je lijep broj ne samo romana 
nego i lirskih pjesama. 

U rukopisu imade Deželić velik broj lirskih i epskih pjesama, 
koje bi dale više knjiga, kad bi se štampale. 


Pjesme u zbirci »Kraljica Hrvata« nijesu nastaje sve u isto doba. 
To se vidi i po njihovu obliku. Neke nose na sebe sva obilježja zbirke. 
»Zvuci iz katakomba«. Svečan način opisivanja i pripovijedanja služi. 
se najradije burnim slikama i vrlo zaoštrenim kontrastima. U rat-. 
nim i neposrednim poslijeratnim osjećajima i razmatranjima opaža. 
se neka teška tmurnost i trpkost. U nekim opet pjesmama ostavlja 
Deželić olujne prizore i stilizirane opreke orkana i tišine, crnine i 
bjeline, pakla i neba te nam daje diskretne i intimne emocije tihe 
molitve, sabrane raskajanosti i smirenog očekivanja smrti. 


Pored religioznih motiva često se javlja i rodoljubivo čuvstvo. 
Bile su se pojavile u Hrvatskoj generacije, koje su prezirale takve 
pjesme. No danas je narodna duša opet spremna da primi kao u plo- 
dno tlo rodoljubivo sjeme naših budilaca rodoljubivog zanosa. 

Svuda po hrvatskim krajevima nalazi Deželić svetišta. Majke 

Božje, čuvarice kreposti, predstavnice svega, što je najdivnije u i 

vjeku, posrednice između neba i doline suza. Dakako, svih na ta 

nije mogao opjevati ni on. Izostavljena su i neka velika prošteništa, 

kao na pr. u. Vrhpoljcu, Komušini i Voćinu. No tko bi zapravo mogao 

iscrpsti do kraja štovanje Majke Božje među hrvatskim katolicima € 

Deželić je mnogo učinio već time, što je iz svake hrvatske pokrajine 

uzeo glavna svetišta i za sve sie S visi stić i 

i epske događaje. On je prvi u hrvatskoj književnosti stvor: din- >, 2 
poojsa jami historijskih činjenica, tradicionalnih pripovijedanja i S A D R Ž A J 
molitvenih pobuda, iz kojih se tijekom vremena može razviti potpuna 

i konačna »Legenda aurea Croatica Mariana« 


PETAR GRGEC I 

Str, 
MAJKA BOŽJA BISTRIČKA ... 0.40.0404... 0.0... 7 
MAJKA BOŽJA REMETSKA . ..,....... 0.0. . 10 
MAJCI BOŽJOJ NA TRŠKOM VRHU .......... I 
MAJKA BOŽJA OD KAMENITIH VRATA ........ 12 
KRALJICA HRVATA NA SLJEMENU .......... 14 
KUTJEVAČKA MAJKA BOŽJA ....44..... ća #5 
TEKIJSKA SNJEŽNA GOSPA (kod Petrovaradina) . +... 16 
MAJKA BOŽJA GORSKA (kod Lobora) . ....4..... 17 
MAJKA BOŽJA OD KRASNA . .. 1.0.0444... 18 
MAJKA BOŽJA TRSATSKA . ... 0.04.4044 444.00. 19 
NAŠA GOSPA SINJSKA . . SALA o a 21 
MAJKA BOŽJA OD UTJEHE (na otoku na Dobri) ... . .. 24 
GOSPA OD POJIŠANA (kod Splita) . ......4 4.4 25 
GOSPA OD RUŽARJA (na Blatu na Korčuli) , ,,.... HLa7 
KRALJICI SVETE KRUNICE . .......,4.4 440.0 28 
KRALJICE KRUNICE, BUDI NAM SPAS! ,...... 29 
GOSPA OD ŠKRPJELA (kod Perasta) . .......... 31 
MAJKA BOŽJA OLOVSKA (u Bosni) ...,....... 32 

II, 

MAJKA BOŽJA LURDSKA , 4.4442 aaa ka 35 
AVE MARIA s0 odoh nd sla e po E kodu a ai 36 
MAGNIFICAT aa good Boda daa ao 37 
U CRNIM DANIMA . .. 1... 4.4 38 
MARIJINA SLAVA... 1,0... 39 
DPOMENI SE 24 ae sla gom dk, g ala bi 42 

ILUSTRACIJE K PJESMAMA NACRTAO 
VLADIMIR KIRIN 
NASLOVNU SLIKU NA OMOTU IZRADIO 
KAMILO RUŽIČKA 


PJESME 


Velimir Deželić st.: 


KRALJICA HRVATA 
Pjesme o Majci Božjoj . . . +. + Din 8— 


Velimir Deželić st.: 
ZVUCI IZ KATAKOMBA 


Divot=izdanje -. < <. ča% > Din 40*— 
August Šenoa: 

ŠLJIVARI 

i druge povjestice pjesme . . . . Din 8'— 


Petar Grgec: 


STARE SLAVE DJEDOVINA 
Hrvatska povijest u pjesmama  broš. Din 15*— 


uvez. Din 25*— 
Juraj Lahner: 
HRVATSKE NARODNE POBOŽNE 
PJESME Din 5'— 
Juraj Lahner: 
OD ISUSA I MARIJE Din 5'— 


Juraj Lahner: 
OD SVETACA BOŽJIH Din 5'— 


Narudžbe prima 
HRVATSKO KNJIŽEVNO 
DRUŠTVO SV. JERONIMA, ZAGREB, 
Trg Kralja Tomislava br, 21 


